Noverint omnes presentes pariter et futuri, quod Ego Agnes, comitissa Nivernensis, amore Dei et ad preces venerabilis Matildis, comitissę Tornodori, matris meę, dedi et concessi Deo et ecclesię Sanctę Marię de Crisenone, et sanctimonialibus ibidem Deo servientibus, X libras reddituum ad emendas camisias prefatis dominabus, pro celebrandis anniversariis domini Guidonis Nivernensis, et venerabilis Matildis, comitissę Tornodori, quas annuatim reddendas usque ad festum Candelosę, assignavi in ventis et tonleio Malliaci. Ille vero qui ventas et tonleium habebit Malliaci ad Candelosam, securitatem faciet predictis sanctimonialibus de isto redditu, persolvendo sicut supra dictum est. Porro centum solidi quos dominus Guido, comes Nivernensis, pro remedio animę suę, prelibatis dedit sanctimonialibus in nundinis Autissiodori, in istis X libris continentur, nec alibi requirent illos sanctimoniales, nisi in istis X libris assignatis. Quod ut ratum habeatur in posterum, pręsentes litteras sigilli mei impressione feci communiri. Hujus rei testes sunt: dominus Narzodus de Tuciaco, Droco de Mello; Stephanus de Petra Pertura; Letericus de Altissiodoro; Milo, frater ejus; Galterus Berardi; Petrus de Corchum; Iterus de Malliaco. Actum est publice Malliaci, anno Verbi incarnati M°C°LXXX°VI°.